钦定古今图书集成/明伦汇编/官常典/第473卷 > 长孙翰
## 钦定古今图书集成/明伦汇编/官常典/第473卷 > 长孙翰

按《魏书长孙肥传》：“肥子翰，少有父风。太祖时，以善骑
射为猎郎。太宗之在外，翰与元磨浑等潜谋奉迎。太
宗即位，迁散骑常侍，与磨浑等拾遗左右。以功迁平
南将军，率众镇北境，威名甚著，蠕蠕惮之。后为都督
北部诸军事、平北将军、真定侯，给殿中细拾队，加旌
旗鼓吹。蠕蠕每犯塞，翰拒击有功，进爵为公。世祖即”
位，征还京师，进封平阳王，加安集将军。蠕蠕大檀之
入寇云中，世祖亲征之。遣翰率北部诸将尉眷，自参
合以北，击大檀别帅阿伏干于柞山，斩首数千级，获
马万馀匹。又与东平公娥清出长川以讨大檀。大檀
众北遁，追击克获而还。寻迁司徒。袭赫连昌，破之。世
祖复征昌，翰与廷尉道生、宗正娥清率骑三万为前
驱。昌战败，奔上邽。翰以八千骑追之，至高平，不及而
还。从袭蠕蠕。车驾度漠，大檀奔走，其弟匹黎率众赴
之，遇翰交战，匹黎众溃走，斩其渠帅数百人。翰清正
严明，善抚将士，太祖甚重之。神麚三年薨，深见悼惜，
为之流涕，亲临其丧，礼依安城王叔孙俊故事，赙赐
有加。谥曰威，陪葬金陵。